nl nl af nl nl af af af af af nl fr nl af af de en ne nl nl es ru nl af en nl fr nl en de nl en nl nl nl nl nl af nl eo nl af nl nl ceb fr en nl nl
Tuisblad Monumente Wie is ons Skakels Kontak ons
Webblad onderhou deur Paul van der Merwe
Die murasie van ‘n Dorslandtrekker- huisie by Otjitundua (Rusplaas) in die Kunene- streek was aanvanklik die enigste historiese gedenkwaardigheid wat as Nasionale Gedenkwaardigheid geregistreer was. Dit is reeds in 1951 as Nasionale Monument geregistreer (sien Gazette 1581, No. 166, 1951). Hierdie murasie bestaan uit ‘n struktuur van wit kalkklippe. Die kliphuisie, wat uit twee vertrekke bestaan, is in 1878 deur Willem Petrus van der Merwe naby 'n sterk, natuurlike fontein gebou en as voorlopige huis bewoon. Die trekkers het 'n hele byna twee jaar in hierdie omgewing gewoon voordat hulle na Angola beweeg het.
Hier is ook 'n klein, piramiedvormige monument gebou onder leiding van Jan van der Smit en in 1950 onthul deur kolonel Hoogenhout. Die inskripsie op die brons plaak lui:
Hierdie kliptafel is op 10 Oktober 1950 opgerig ter herinnering aan die Dorslandtrekkers wat op hulle epiese trek na Humpata hier in 1879- 80 'n tydlank gestaan het.
Opgerig deur die Rusplaasfeeskomitee en die historiese monumente- kommissie van S.W.A.
'n Ent weg, tussen die koppe, lê vyf grafte waarvan een die is van J van der Merwe. Hierdie grafte is nie omhein nie en redelik verwaarloos. Op foto’s wat in Oktober 1950 geneem is tydens die onthulling van die monument op Rusplaas, is ‘n foto van agt grafte by Bothaskop wat toe pas opgemaak was. Kan iemand meer lig werp op hierdie agt grafte sodat ons dit ook kan opteken?
(Foto’s uit: Vogt, Andreas, National Monuments in Namibia, Windhoek 2004, p.193- 195.)
Dit is ook in die omgewing van Rusplaas en was deel van die algehele gebied op daardie stadium waar die Dorslandtrekkers eers tot verhaal gekom het na hulle baie ontberings.
Die murasies hier is byna tot niet, maar sluit onder andere die fondament van 'n kerk in. Verskeie  grafte is ook in die omgewing en op Kaoko Otavi self is daar vyf onopgemaakte grafte van trekkers, wat vandag slegs hopies klippe is. Dit is nie omhein nie en ook sonder name.
Oorblyfsels van die huisie van Willem Petrus van der Merwe by Rusplaas (© Andreas Vogt, National Monuments in Namibia, 2004)
Die monument op Rusplaas. (© Andreas Vogt, National Monuments in Namibia, 2004)
Die fontein by Kaoko Otavi.